সংবাদমাধ্যম আল জাজিরার খবরে বলা হয়, গত শুক্রবারও যুদ্ধবিরতির বিষয়ে সিদ্ধন্ত নিতে বৈঠক করে নিরাপত্তা পরিষদ। তবে সেদিন সিরিয়া ও রাশিয়াসহ পরিষদের বেশ কয়েকটি দেশের বিরোধীতায় সিদ্ধন্তে পৌঁছানো সম্ভব হয়নি। ৩০ দিনের যুদ্ধবিরতির ফলে সিরিয়ার রাজধানী দামেস্কের কাছে অবস্থিত পূর্ব ঘোতা অঞ্চলে বোমা বর্ষণ বন্ধ থাকবে এবং সেখানে খাবার, ওষুধসহ জীবন রক্ষাকারী বিভিন্ন জিনিস সরবরাহে বাধা থাকবে না। তবে যুদ্ধবিরতির সিদ্ধান্তে ২৪ ঘণ্টা বিলম্বের জন্য রাশিয়াকে দোষারোপ করেছেন জাতিসংঘে নিযুক্ত মার্কিন দূত নিকি হ্যালে। তিনি বলেন, রাশিয়ার সিদ্ধান্তের জন্য নিরাপত্তা পরিষদের অন্য সদস্যদের অপেক্ষা করতে গিয়ে মানুষের দুর্দশা আরও বেড়েছে।